Diari Oficial de la Generalitat Valenciana


Sumari del DOGV 4763, del 28-05-2004 (2004/5347)

ORDE de 21 de maig de 2004, del conseller d'Indústria, Comerç i Turisme, per la qual es convoquen ajudes per al suport a la formació sectorial en la indústria tèxtil.
----------------------------------------------------------------------------------------------------------------------------------------------------------------------

### Dades del document

Número de DOGV
:   4763

Data del DOGV
:   28-05-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/5347


Data del document
:   21-05-2004

Organisme emissor
:   Conselleria d'Indústria, Comerç i Turisme

Tipus de document
:   Ordre

Descriptors 

:   * suport econòmic
    * ajuda a la indústria
    * supressió d'ocupació
    * reciclatge professional
    * indústria tèxtil
    * ajuda a les empreses
    * ajuda pública

ORDE de 21 de maig de 2004, del conseller d'Indústria, Comerç i Turisme, per la qual es convoquen ajudes per al suport a la formació sectorial en la indústria tèxtil. [2004/X5347]
  
La indústria tèxtil i de la confecció és una de les activitats industrials amb major tradició i implantació a la Comunitat Valenciana, arribant a representar més de l'onze per cent de l'ocupació industrial. Així mateix la Comunitat Valenciana constituïx un referent destacat dins del sector tèxtil espanyol concentrant el setze per cent de les empreses i l'ocupació del sector a nivell nacional, proporció que s'eleva a prop del trenta per cent en el cas concret del subsector tèxtil.
  
Davant de l'horitzó de liberalització dels productes tèxtils a partir de gener de 2005 i el consegüent nou escenari internacional que es configura, els Ministeris de Treball i Afers Socials i de Ciència i Tecnologia d'un costat, i, d'un altre, les organitzacions empresarials i sindicals integrants de l'Observatori Industrial Tèxtil van subscriure el passat 21 de novembre de 2003 un Acord Marc que preveu l'establiment de mesures limitades tant en el temps com en els destinataris orientades a afavorir l'adequació del sector tèxtil-confecció al nou escenari. Entre estes mesures es contempla la necessitat d'afavorir la creació d'ocupació estable i la potenciació de l'ocupabilitat dels treballadors del sector per mitjà d'actuacions en matèria de formació que garantisquen l'adequació del capital humà al nou entorn empresarial en condicions que permeten afrontar els requeriments d'innovació com a factor essencial de competitivitat.
  
Al seu torn, els Governs de diferents Comunitats Autònomes han arribat posteriorment a nous acords amb les parts integrants de l'Observatori Tèxtil per a complementar les mesures previstes en l'Acord Marc d'àmbit nacional. En el cas de la Comunitat Valenciana, el Govern Valencià i els membres de l'Observatori Tèxtil van subscriure el 16 de febrer de 2004 un Acord en el qual es preveu que, en el cas d'empreses sotmeses en processos de suspensió dels contractes laborals dels seus treballadors, el Govern Valencià, a través de l'IMPIVA, concedirà una ajuda a les empreses que consistirà en una subvenció per cada treballador, vinculada esta ajuda a la participació dels treballadors en activitats de formació sectorial durant el temps que dure la suspensió dels seus contractes.
  
Per tot això, en compliment del que s'ha previst en l'Acord entre el Govern Valencià i l'Observatori Industrial Tèxtil
  
ORDENE
  
Article 1. Objecte
  
L'objecte de la present orde és donar suport a la participació dels treballadors de les empreses del sector tèxtil, afectats per expedients de regulació d'ocupació, en accions formatives que faciliten el seu reciclatge professional o l'adquisició de noves qualificacions professionals, millorant amb això la seua adaptabilitat als canvis en l'entorn empresarial, tecnològic i productiu, i afavorint la creació d'ocupació estable i l'ocupabilitat d'estos treballadors.
  
La gestió de les ajudes contemplades en la present orde correspondrà a l'Institut de la Petita i Mitjana Indústria de la Generalitat Valenciana (IMPIVA).
  
Article 2. Beneficiaris
  
Tindran la consideració de beneficiaris de les ajudes regulades en la present orde les empreses tèxtils que reunisquen els requisits següents:
  
- que desenrotllen alguna de les activitats relacionades en l'annex,
  
- amb seu social o establiment de producció a la Comunitat Valenciana, i
  
- amb expedient de regulació d'ocupació de suspensió de contractes vinculat (en avant ERE vinculat) a l'Acord Marc, de 21 de novembre de 2003, entre el Ministeri de Treball i Afers Socials, el Ministeri de Ciència i Tecnologia i l'Observatori Industrial Tèxtil i a l'Acord, de 16 de febrer de 2004, entre el Govern Valencià i l'Observatori Industrial Tèxtil, per a la instrumentació d'ajudes a la formació per les empreses que s'acullen a l'Acord Marc anterior. L'ERE vinculat haurà d'estar aprovat per la Direcció General de Treball i Seguretat Laboral de la Generalitat Valenciana per mitjà de resolució específica.
  
Article 3. Naturalesa de les ajudes
  
L'ajuda consistirà en una subvenció a fons perdut a cadascun dels treballadors.
  
Les presents ajudes tenen caràcter de minimis d'acord amb el que s'ha establit en el Reglament (CE) núm. 69/2001 de la Comissió, de 12 de gener de 2001, publicat en el Diari Oficial de la Unió Europea de 13 de gener de 2001, segons el qual les ajudes totals de minimis percebudes pels beneficiaris no han d'excedir de100.000 euros en un període de tres anys.
  
Article 4. Activitats Formatives
  
L'IMPIVA, a través de l'entitat col·laboradora que es designe a este efecte, posarà a disposició de les empreses beneficiàries de les ajudes les activitats formatives en les quals participaran els treballadors, durant el període de suspensió dels seus contractes laborals, amb una duració mínima de 60 hores mensuals, o la que corresponga proporcionalment al període de suspensió autoritzat.
  
Article 5. Tramitació de sol·licituds, documentació
  
Les empreses amb ERE vinculat que desitgen acollir-se a les ajudes, hauran de presentar la seua sol·licitud omplint l'imprés disponible a este efecte en la web www.impiva.es o en qualsevol de les seus de l'IMPIVA indicades en l'article següent. La sol·licitud haurà d'estar firmada tant pel representant legal de l'empresa com per cada treballador que, inclòs en l'ERE i afectat per la suspensió del seu contracte de treball, participarà en les accions formatives.
  
La sol·licitud anirà acompanyada de:
  
- còpia de la sol·licitud de reconeixement de prestació per desocupació, tramitada davant de l'INEM, de cadascun dels treballadors que participarà en les accions formatives.
  
- declaració responsable de les ajudes de minimis concedida a l'empresa durant els tres últims anys amb indicació de l'import, organisme, data de concessió i règim d'ajudes en què s'empara o, si és el cas, declaració de no haver-ne rebut cap.
  
- últim rebut de l'impost sobre activitats econòmiques (IAE) o, si no n'hi ha, alta d'este referida a l'exercici corrent, d'algun epígraf que es trobe arreplegat en la relació de sectors incentivables de l'annex. Aquells beneficiaris que es troben exempts del pagament de l'IAE serà suficient que aporten una declaració firmada tot fent constar este extrem.
  
L'aprovació de l'ERE vinculat serà acreditat davant de l'IMPIVA directament per la Direcció General de Treball i Seguretat Laboral de la Generalitat Valenciana.
  
3. No es tramitarà cap expedient d'ajuda a empreses que no es troben al corrent en les seues obligacions tributàries i enfront de la Seguretat Social. Per a això l'IMPIVA sol·licitarà de les diferents administracions (Seguretat Social, Agència Tributària i Hisenda Valenciana) certificat positiu de trobar-se al corrent. S'entendrà complit este requisit quan l'empresa presente resolució de l'autoritat administrativa competent autoritzant l'ajornament o fraccionament dels deutes pendents, o acordant la seua suspensió amb ocasió de la impugnació de les corresponents liquidacions.
  
4. L'IMPIVA podrà obtindre la informació relativa a la personalitat jurídica del sol·licitant per mitjà de la seua consulta al registre públic corresponent. En qualsevol cas, l'IMPIVA es reserva el dret a requerir directament al sol·licitant la presentació d'algun document concret.
  
Article 6. Lloc i termini de presentació de sol·licituds
  
Les sol·licituds i la documentació annexa podran presentar-se en qualsevol de les seus de l'IMPIVA que s'indiquen a continuació, en horari de 9 a 14 hores, de dilluns a divendres, i de 17 a 19 hores, de dilluns a dijous:
  
- IMPIVA Alacant: av. Esportistes Germans Torres, s/n. 03889 l'Albufera (Alacant)
  
- IMPIVA Castelló: av. del Mar, s/n. 12090 Castelló de la Plana
  
- IMPIVA València: plaça de l'Ajuntament, 6. 46149 València
  
També podran presentar-se en les formes previstes en l'article 38.4. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'optara per presentar la sol·licitud en una oficina de Correus, haurà de fer-se en sobre obert perquè siga datada i segellada per l'oficina de Correus abans de ser certificada.
  
S'establix el 30 de setembre de 2004 com a data límit per a la presentació de sol·licituds.
  
Article 7. Concessió de les ajudes
  
Les ajudes es resoldran a mesura que es presenten i valoren les sol·licituds, fins a l'esgotament dels fons consignats a este efecte.
  
Les ajudes s'aprovaran per mitjà de Resolució del conseller d'Indústria, Comerç i Turisme, i president de l'IMPIVA. En ella es fixarà la quantia màxima que corresponga per cada treballador, en funció del temps de suspensió autoritzat en l'ERE vinculat. L'import definitiu es concretarà en el moment de la liquidació, d'acord amb el que s'ha establit en l'article 9 de la present orde. El seu contingut serà notificat tant a l'empresa com al treballador.
  
La resolució posarà fi a la via administrativa i contra ella podrà interposar-se recurs contenciós administratiu en el termini de dos mesos comptadors des de l'endemà de la notificació de la resolució. Tot això sense perjudici del que s'ha disposat en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, i de la possibilitat que els interessats puguen exercir-hi, si és el cas, qualsevol altre que consideren procedent.
  
Article 8. Obligacions dels beneficiaris i destinataris
  
Els beneficiaris hauran de complir amb les obligacions i requisits establits en els acords Marc i Autonòmic citats en l'article 2 i el que s'ha disposat en la present orde i en la resolució de concessió.
  
Per la seua banda, el treballador, en quant destinatari final, es compromet a participar en la formació que se li facilite en el marc d'estes ajudes durant el període que dure la suspensió del seu contracte i en les accions de control que establisca l'IMPIVA a fi de verificar la impartició d'esta formació.
  
Article 9. Import, justificació i pagament de les ajudes
  
L'ajuda serà abonada directament a cadascun dels treballadors inclosos en l'ERE vinculat, per un import de 8 o 11 euros diaris en funció de la seua prestació per desocupació, amb el límit establit en l'article 3.
  
Es concedirà una ajuda d'11 euros diaris als treballadors que no perceben prestacions per desocupació, i a aquells als qui, en el càlcul realitzat per l'INEM per a l'abonament de les seues prestacions per desocupació, els hagen sigut aplicats els topalls màxims previstos en la normativa vigent .Es concedirà una ajuda de 8 euros diaris a la resta de treballadors.
  
La justificació de l'ajuda es realitzarà després de la finalització del període màxim de suspensió si este s'ha efectuat de forma consecutiva i en qualsevol cas, abans del 30 de desembre de 2004, data límit de justificació de l'ajuda.
  
El pagament de l'ajuda quedarà condicionat a:
  
- l'emissió, per l'entitat col·laboradora en la formació, d'un informe sobre la participació de cada treballador en accions formatives, i
  
- la presentació, per l'empresa beneficiària, de l'acreditació del període total de suspensió d'ocupació consumit per cada treballador i de la corresponent prestació per desocupació. Per a això haurà d'aportar la documentació següent:
  
· Certificat de vida laboral de cada treballador, emés per la Tresoreria General de la Seguretat Social, actualitzat a l'últim dia de suspensió d'ocupació consumit o a la data màxima de justificació de l'ajuda, i
  
· Còpia de la notificació de l'INEM a cadascun dels treballadors inclosos en l'expedient d'ajuda del reconeixement del dret a la prestació per desocupació.
  
DISPOSICIÓ ADDICIONAL
  
Única
  
En compliment del que s'ha disposat en l'article 47.11 del Text Refós de la Llei d'Hisenda Pública de la Generalitat Valenciana es destina per a atendre les subvencions que es concedisquen a l'empara de la present orde i el gasto per assistència tècnica que el programa comporta, l'import màxim de 601.010 euros (sis-cents un mil deu euros) a càrrec de la línia pressupostària T4655000, ?Desenrotllament dels recursos humans- del pressupost de l'IMPIVA. Esta dotació podrà veure's afectada per modificacions pressupostàries posteriors.
  
DISPOSICIONS FINALS
  
Primera
  
Es faculta el director general de l'IMPIVA per a dictar totes les instruccions que siguen necessàries per al desenrotllament, eficàcia i execució del que s'ha disposat en la present orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 21 de maig de 2004
  
El conseller d'Indústria, Comerç i Turisme,
  
MIGUEL I. PERALTA VIÑES
  
ANNEX
  
Relació d'activitats subvencionables segons
  
la classificació de l'impost d'activitats econòmiques
  
ACTIVITATS EMPRESARIALS
  
Agrupació 43.
  
Grup 431 Indústria del cotó i les seues mescles
  
Grup 432 Indústria de la llana i les seues mescles
  
Grup 433 Indústria de la seda natural i les seues mescles i de les fibres artificials i sintètiques
  
Grup 434 Indústria de les fibres dures i les seues mescles
  
Grup 435 Fabricació de gèneres de punt
  
Grup 436 Acabat de tèxtils
  
Grup 437 Fabricació d'estores i tapissos i de teixits impregnats
  
Grup 439 Altres indústries tèxtils
  
Agrupació 45.
  
Grup 453 Confecció en sèrie de tota classe de peces de vestir i els seus complements
  
Grup 454 Confecció a mida de peces de vestir i els seus complements